[image: image1.png]ROMANIA




Parlamentul României

Camera Deputaţilor
PAGE  

	COMISIA PENTRU MUNCĂ ŞI PROTECŢIE SOCIALĂ


	Bucureşti,
	20 februarie 2017

	Nr.
	4c-7/962 


R A P O R T

asupra propunerii legislative pentru modificarea şi completarea Ordonanţei de urgenţă nr.111/2010 privind concediul şi indemnizaţia lunară pentru creşterea copiilor

În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.Plx 874/2015 din 9 decembrie 2015, cu dezbaterea pe fond, în procedură obişnuită, a propunerii legislative pentru modificarea şi completarea Ordonanţei de urgenţă nr.111/2010 privind concediul şi indemnizaţia lunară pentru creşterea copiilor.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1032/1.10.2015)

· avizul favorabil al Comisiei juridice, de disciplină şi imunităţi 
(nr.4c-11/1572/25.01.2016)
· avizul favorabil al Comisiei pentru egalitate de şanse pentru femei şi bărbaţi (nr.4c-17/708/17.12.2015)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/985/22.12.2015)
· avizul negativ al Comisiei pentru buget, finanţe şi bănci 
(nr.4c-2/1096/15.03.2016)
· punctul de vedere negativ al Guvernului (nr.1645/02.09.2016).

Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.111/2010, în sensul creării posibilităţii, pentru autorităţile administraţiei publice locale din unităţile administrativ teritoriale care au înregistrat spor natural negativ în cursul ultimilor 3 ani calendaristici, de a acorda o indemnizaţie pentru creşterea copilului de până la 2 ani, suplimentar faţă de cea acordată din bugetul de stat, precum şi o indemnizaţie pentru sprijinirea întemeierii unei familii pentru tinerii căsătoriţi, sumele respective urmând a fi suportate din bugetul local.
La dezbaterile care au avut loc în şedinţa comisiei din 15 februarie 2017 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii şi Justiţiei Sociale, domnul Adrian Dobre - Secretar de Stat şi doamna Mihaela Grecu - director.
La lucrările comisiei şi-au înregistrat prezenţa 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 7 decembrie 2015.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât autorităţile administraţiei publice locale pot stabili şi acorda drepturi, altele decât cele ce se acordă din bugetul de stat, prin hotărâri ale consiliului local, inclusiv de sprijin financiar ca cel propus de iniţiatori, în funcţie de resursele financiare ale bugetului local, având ca temei Legea administraţiei publice locale nr. 215/2001, republicată, cu modificările şi completările ulterioare, precum şi Legea asistenţei sociale nr.292/2011, cu modificările şi completările ulterioare.

PREŞEDINTE,



SECRETAR,

Adrian Solomon 


Csép Éva-Andrea
Întocmit,

Consilier parlamentar Sorina Szabo

